KIRJALLINEN KYSYMYS P-1854/01 esittäjä(t): Herbert Bösch (PSE) komissiolle. Phare-tuen myöntäminen Wienissä sijaitsevalle eurooppalaiselle koululle.



Virallinen lehti nro 093 E , 18/04/2002 s. 0030 - 0032



KIRJALLINEN KYSYMYS P-1854/01 esittäjä(t): Herbert Bösch (PSE) komissiolle (21. kesäkuuta 2001) Aihe: Phare-tuen myöntäminen Wienissä sijaitsevalle eurooppalaiselle koululle Ryhmä tekkiläisiä, slovakialaisia, unkarilaisia ja itävaltalaisia koulutusalan asiantuntijoita loi vuonna 1996 Cernet-hankkeen rajat ylittävän koulutusyhteistyön aloittamiseksi. Tämä yhteistyö synnytti erittäin menestyksekkään rajat ylittävän koulutusverkon, jonka ydin on Wienissä sijaitseva eurooppalainen koulu (Europäische Mittelschule), jossa opetetaan sekä Cernet-hankkeeseen kuuluvalta alueelta kotoisin olevia 1014-vuotiaita koululaisia että wieniläisiä koululaisia. Hanketta on rahoitettu tähän asti Phare CBC:stä ja hankkeeseen osallistuvista maista saaduilla varoilla. Hankkeen tulevan rahoituksen varmistamiseksi luotiin rahoitussuunnitelma Faime, jonka komissio kuitenkin hylkäsi Verheugenin kabinetin antamassa kirjeessä. Rahoitussuunnitelman hylkääminen vaarantaa hankkeen tulevaisuuden ja asettaa siten hankkeeseen osallistuvien koululaisten loppututkinnon suorittamisen kyseenalaiseksi. Kirjeessä ilmoitetaan, että hanke ei ole tukikelpoinen, koska sen keskuspaikka on Wienissä ja koska siihen osallistuu ehdokasvaltioista kotoisin olevia koululaisia. Miksi koulun oli aikaisemmin mahdollista saada Phare-tukea, vaikka Cernet-hankkeen keskuspaikka oli jo alun perin Wienissä? Miksi tuen saaminen ei ole enää nykyään mahdollista? Rahoituksen vaarantumisen takia on erittäin todennäköistä, että hankkeeseen osallistuvat koululaiset eivät voi suorittaa loppututkintoaan kyseisessä koulussa. Voiko EU tai komissio asettaa käyttöön muita tukiohjelmia tai määrärahoja, jotta koululaisten olisi mahdollista suorittaa oppivelvollisuutensa tässä koulussa? Wienissä sijaitseva eurooppalainen koulu on ollut erittäin menestyksekäs hanke. Koulu sijoittui News -lehden tekemässä vertailussa jo kaksi kertaa parhaalle sijalle ja tänä vuonna toiselle sijalle. Onko komissio tietoinen, onko olemassa toista yhtä menestyksekästä rajat ylittävää koulutusverkkoa, joka saa Phare-tukea? Günter Verheugenin komission puolesta antama vastaus (3. syyskuuta 2001) Laajentumisesta vastaavan komissaarin nimissä laaditussa kirjeessä, johon arvoisa parlamentin jäsen viittaa, mainitaan Wienin tukikelpoisuuden puute ainoastaan yhtenä niistä syistä, joiden vuoksi FAIME-hankkeelle ei voida myöntää tukea Pharen raja-alueyhteistyöohjelmasta. Kirjeessä ei myöskään evätä Phare-rahoitusta kokonaan vaan siinä todetaan, että tukea ei voida myöntää välittömästi eli heti hanke-ehdotuksen esittämisen jälkeen. Kysymyksessä mainitulle Cernet-hankkeelle on todellakin aiemmin myönnetty rahoitusta Pharen raja-alueyhteistyöohjelmasta, mutta ne säännöt, joiden mukaisesti komissio voi myöntää tällaista tukea, ovat sittemmin muuttuneet. Pharen raja-alueyhteistyöohjelmasta myönnettävän taloudellisen tuen perustana olevaa alkuperäistä asetusta(1) tarkistettiin joulukuussa 1998(2) EU:n jäsenyyttä hakeneiden maiden liittymisvalmistelujen nopeuttamisen yhteydessä. Yksi uuden asetuksen aikaansaamista muutoksista on maantieteellisten kelpoisuusperusteiden aiempaa tiukempi soveltaminen. Muut muutokset liittyvät ohjelmasuunnitteluun ja hankkeiden tukikelpoisuuteen. Erityisesti nämä viimeksi mainitut muutokset estävät komissiota myöntämästä rahoitusta FAIME-hankkeelle siinä muodossa kuin se esitettiin, vaikka komissio onkin valmis tunnustamaan, että Wienin eurooppalainen koulu (Europäische Mittelschule) on ollut menestyksekäs hanke. Nykyisen raja-alueyhteistyöohjelmaa koskevan asetuksen säännösten mukaan FAIME-hankkeen kaltaisille toimille voidaan myöntää Phare-tukea vain 5 artiklan 2 kohdan mukaisesti eli yhteisestä pienhankerahastosta. Tällaisten toimien on perustuttava ehdotuksiin, joita asianomaisen raja-alueen paikallisviranomaiset ovat tehneet kumppanimaiden toteuttaman ehdotuspyynnön johdosta. Lisäksi niiden talousarvio saa olla enintään 50 000 euroa. Komissiolle aiemmin tänä vuonna esitetylle FAIME-hankkeelle ei anottu rahoitusta yhteisestä pienhankerahastosta, ja sen talousarvio ylitti selvästi mainitun 50 000 euron rajan. Jotta FAIME-hankkeelle voitaisiin myöntää tukea Pharen raja-alueyhteistyöohjelmasta, sille olisi haettava rahoitusta yhteisestä pienhankerahastosta ja sen talousarviota olisi karsittava huomattavasti. Olisi kuitenkin huomattava, että vaikka hanke-ehdotus tehtäisiin uudelleen, se joutuisi kilpailemaan mahdollisten muiden hankkeiden kanssa, mistä syystä sen rahoitusta ei voida taata etukäteen. Lisäksi olisi huomattava, että Pharen raja-alueyhteistyöohjelmasta ei rahoiteta muita FAIMEn tyyppisiä rajat ylittäviä koulutusverkkoja Keski-Euroopassa. Mahdollisuuksista rahoittaa hanketta muista yhteisön ohjelmista voidaan todeta, että laajentumisesta vastaavan komissaarin kabinetti ehdotti edellä mainitussa kirjeessä Sokrates-ohjelmaa tutkimisen arvoisena mahdollisuutena. Sokrates-ohjelman tavoitteena on tukea valtioiden rajat ylittävää yhteistyötä koskevia koulutusalan aloitteita ja siihen voivat osallistua myös ehdokasmaat. Monet ehdokasmaat osallistuvatkin jo ohjelmaan ja saavat Phare-tukea osallistumiskustannustensa kattamiseksi. Sokrates-ohjelman toimintalohkosta Comenius 1 myönnetään taloudellista tukea kouluille, jotka osallistuvat valtioiden rajat ylittävien koulukumppanuuksien rajoissa toteutettaviin hankkeisiin. Comenius 1 on hajautettua toimintaa, jonka toteuttamisesta vastaavat kunkin osallistujamaan kansalliset toimistot. Tietoja ohjelmasta on saatavissa Europa-palvelimelta osoitteesta http://europa.eu.int/comm/education/socrates/comenius/index.html. Näillä sivuilla ilmoitetaan myös yhteystiedot kaikkien osallistujamaiden osalta sekä osallistumista koskevat yksityiskohtaiset edellytykset. (1) Komission asetus (EY) N:o 1628/94, annettu 4. heinäkuuta 1994, rajat ylittävän yhteistyöohjelman täytäntöönpanosta Keski- ja Itä-Euroopan maiden ja yhteisön jäsenvaltioiden kesken Phare-ohjelman mukaisesti (EYVL L 171, 6.7.1994). (2) Komission asetus (EY) N:o 2760/98, annettu 18. joulukuuta 1998 (EYVL L 345, 19.12.1998).